《送邓彦霄》
宋代·廖行之

四海一畎亩，万事均农桑。
汙莱傥辍功，馌饷安取偿。
斯言愧田叟，为吏轻官常。
悠悠但愒日，往往俱亡羊。
邓侯独古意，枳棘宁鸾凰。
所怀将志行，身诎庸何伤。
高士岂徇俗，济时乃褰裳。
功名始一邑，图籍皆甘棠。
古人正如是，远业讵可量。
薰风入虞弦，万宇须阜康。

作者简介：廖行之（1137～1189） ，字天民，号省斋，南宋衡州（今湖南省衡阳市）人。孝宗淳熙十一年（1184）进士，调岳州巴陵尉。未数月，以母老归养。告满，改授潭州宁乡主簿，未赴而卒，时淳熙十六年。品行端正，留心经济之学。遗著由其子谦编为《省斋文集》十卷，已佚。